Na temelju članka 30. i 133. Zakona o komunalnom gospodarstvu (''Narodne novine'', broj 68/18, 110/18, 32/20) trgovačko društvo MIVEGRA d.o.o. Ivanić Grad, Predavčeva 12, kao isporučitelj komunalne usluge obavljanja dimnjačarskih poslova na području Općine Kloštar Ivanić, uz prethodnu suglasnost Općinskog vijeća Općine Kloštar Ivanić, KLASA: 363-05/23-01/04, URBROJ: 238-14-01-23-17, od 05. rujna 2023. godine, dana 08.09. 2023. godine, donosi

**O P Ć E U V J E T E**

**ISPORUKE KOMUNALNE USLUGE OBAVLJANJA DIMNJAČARSKIH POSLOVA**

1. **OPĆE ODREDBE**

**Članak 1.**

Ovim Općim uvjetima isporuke komunalne usluge obavljanja dimnjačarskih poslova uređuju se uvjeti pružanja odnosno korištenja komunalne usluge, međusobna prava i obveze isporučitelja i korisnika komunalne usluge, način mjerenja, obračuna i plaćanja isporučene komunalne usluge.

**Članak 2.**

Određivanje pojmova iz ovih Općih uvjeta:

1. Isporučitelj komunalne usluge obavljanja dimnjačarskih poslova je trgovačko društvo **MIVEGRA** **d.o.o., Ivanić Grad, Predavčeva 12** (u daljnjem tekstu: Isporučitelj),
2. Korisnik usluga obavljanja dimnjačarskih poslova je fizička ili pravna osoba, vlasnik stambenog, poslovnog ili drugog objekata (u daljnjem tekstu: Korisnik).
3. Dimnjačarski poslovi su poslovi koji obuhvaćaju čišćenje i kontrolu dimnjaka, dimovoda, dimovodnih objekata i uređaja za loženje.
4. Naknada za obavljene dimnjačarske poslove je naknada koju utvrđuje Isporučitelj u cjeniku usluga, a koji mora biti dostupan korisnicima.
5. Sezona grijanja je vrijeme kada se svakodnevno koriste dimnjaci, a traje od 1. listopada do 31. svibnja.
6. Redovno čišćenje i kontrola je provjera stanja ispravnosti, mjerenje i čišćenje dimovodnih objekata i priključenih uređaja u rokovima utvrđenim godišnjim planom;
7. Izvanredno čišćenje i kontrola dimovodnih objekata i priključenih uređaja za loženje je provjera stanja ispravnosti i čišćenje istih po zahtjevu nadležnih inspekcija, vlasnika, korisnika, distributera plina izvan rokova utvrđenih godišnjim planom.
8. **UVJETI PRUŽANJA ODNOSNO KORIŠTENJA KOMUNALNE USLUGE**

**Članak 3.**

Isporučitelj komunalne usluge obavljanja dimnjačarskih poslova dužan je obavljati dimnjačarske poslove tijekom cijele godine na cijelom području Općine Kloštar Ivanić.

**Članak 4.**

Korisnik je dužan koristiti usluge Isporučitelja putem ovlaštenog dimnjačara u skladu s utvrđenim minimalnim rokovima čišćenja i kontrole dimnjaka, dimovoda, dimovodnih objekata i uređaja za loženje

**Članak 5.**

Minimalni rokovi kontrole i čišćenja dimnjaka, dimovoda, dimovodnih objekata i uređaja za loženje na dimnjačarskom području Općine Kloštar Ivanić utvrđuju se kako slijedi:

1. individualni stambeni objekti:

1. dimovodni objekti i uređaji za loženje na kruta i tekuća goriva – jednom godišnje,
2. dimovodni objekti plinskih naprava vrste B smještenog u:

* kotlovnicama – jednom godišnje,
* kupaonicama ili drugim stambenim prostorijama – jednom godišnje,

1. dimovodni objekti uređaja na plinsko gorivo vrste C – jednom u dvije godine
2. višestambeni objekti – više uređaja na dimovodnom objektu:
3. dimovodni objekti i uređaji za loženje na kruta i tekuća goriva – dva puta godišnje
4. dimovodni objekti uređaja na plinsko gorivo vrste B smještenog u :
5. kotlovnicama – jednom godišnje
6. kupaonicama ili drugim stambenim prostorijama – dva puta godišnje,
7. dimovodni objekti uređaja na plinsko gorivo vrste C – jednom godišnje
8. u poslovnim zgradama i prostorijama:

a) dimovodni objekti i uređaji za loženje na kruta i tekuća goriva – jednom godišnje,

b) dimovodni objekti uređaja na plinsko gorivo vrste B – dva puta godišnje,

c) dimovodni objekti uređaja na plinsko gorivo vrste C – jednom godišnje.

Uređajima na plinsko gorivo vrste B smatraju se naprave s dimovodnim uređajem koje zrak za izgaranje uzimaju iz prostorije (ložište je ovisno o zraku u prostoriji).

Uređajima na plinsko gorivo vrste C smatraju se naprave s dimovodnim uređajem koje zrak za izgaranje uzimaju putem zatvorenog sustava iz slobodne atmosfere (ložište je neovisno o zraku u prostoriji).

Iznimno od stavka 1. ovog članka, za sve dimovodne objekte na koje su priključeni uređaji snage veće od 50kW i ložišta uređaja snage veće od 50 kW obavezno je čišćenje i kontrola dva puta godišnje. Iznimno od stavka 1. i 4. ovog članka, za dimovodne objekte na koje su priključeni uređaji snage veće od 50 kW u poslovnim zgradama i prostorijama, obavezno je čišćenje i kontrola jednom u dva mjeseca u razdoblju korištenja uređaja za loženje.

Pregled i čišćenje dimovodnih objekata i uređaja za loženje može se na zahtjev korisnika usluga ili ako to zahtijevaju sigurnosni razlozi, posebno dokumentirani od strane ovlaštenog dimnjačara ili druge ovlaštene osobe, obavljati češće i izvan rokova utvrđenih Odlukom o obavljanju dimnjačarskih poslova na području Općine Kloštar Ivanić.

**Članak 6.**

Nadzor nad obavljanjem dimnjačarskih poslova i pridržavanja ovih Općih uvjeta obavlja komunalni redar Općine Kloštar Ivanić i nadležne inspekcijske službe.

U svrhu omogućavanja nadzora nad obavljanjem dimnjačarskih poslova, Isporučitelj je dužan voditi Evidenciju o pregledu i čišćenju dimovodnih objekata te Evidenciju dimovodnih objekata koji se obavezno čiste.

Evidencija se vodi za tekuću godinu, a nakon isteka tekuće godine mora se čuvati još najmanje dvije godine.

Ako korisnik usluge izjavi da određeni dimovodni objekt nije u upotrebi, te ga iz tog razloga nije potrebno čistiti, Isporučitelj je u obvezi o istom u Evidenciju napisati napomenu, s opisom o kojem dimnjaku na građevini se radi, a napomenu potpisuje korisnik usluge.

1. **MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE OBAVLJANJA DIMNJAČARSKIH POSLOVA**

**Članak 7.**

Korisnik je dužan omogućiti redovitu kontrolu i čišćenje dimovodnih objekata i uređaja za loženje, a osobito omogućiti pristup vratašcima za kontrolu i čišćenje koja moraju biti osposobljena da se mogu otvarati.

Korisnik je dužan na dimnjačarev zahtjev dati na uvid dokumentaciju o broju i vrsti uređaja za loženje sa sustavom dobave zraka i dimovodnih objekata ako takva dokumentacija postoji ili ga obavijestiti o broju i vrsti uređaja za loženje sa sustavom dobave zraka i dimovodnih objekata u sezoni loženja te mu omogućiti pristup svakom uređaju za loženje i dimovodnom objektu.

**Članak 8.**

Isporučitelj će izraditi godišnji plan kontrole i čišćenja dimovodnih objekata i uređaja za loženje i dostaviti ga Jedinstvenom upravnom odjelu Općine Kloštar Ivanić radi usklađenja, najkasnije do 30. listopada za narednu godinu.

Isporučitelj obavlja komunalnu uslugu obavljanja dimnjačarskih poslova sukladno planu iz stavka 1..

Isporučitelj je dužan jednom godišnje a najkasnije do 01. lipnja tekuće godine Jedinstvenom upravnom odjelu podnijeti Izvješće o radu za proteklu godinu, te istom priložiti Evidenciju o pregledu i čišćenju dimovodnih objekata kao i Evidenciju dimovodnih objekata koji se obavezno čiste.

U izvješću o radu obavezan je naznačiti koliko dimovodnih objekata mora očistiti na području Općine Kloštar Ivanić, koliko ih je u tijeku protekle godine očistio, razloge zbog kojih pojedine objekte nije čistio, te navesti broj izdanih atesta kao i sve usluge koje je izvršio.

U slučaju neposredne opasnosti za zdravlje, život i imovinu, korisnici mogu zatražiti obavljanje komunalne usluge neovisno o planu iz stavka 1..

Obavijest o dolasku u višestambene zgrade ovlašteni je dimnjačar dužan istaknuti na oglasnim pločama i drugim mjestima primjerenim za oglašavanje, najmanje 5 dana prije dolaska.

Prilikom obilaska dimnjačarskog područja, ovlašteni je dimnjačar obvezan u svakom objektu obaviti komunalnu uslugu obavljanja dimnjačarskih poslova ili ostaviti obavijest o namjeri obavljanja iste na kojoj se nalaze upute korisniku kako bi se izvršila komunalna usluga.

**Članak 9.**

Korisnik ima pravo od Isporučitelja tražiti ponavljanje izvršenja usluge ako usluga nije izvršena u skladu s ovim Općim uvjetima.

**Članak 10.**

Prilikom pružanja komunalne usluge ovlašteni je dimnjačar dužan uslugu čišćenja obaviti na način kojim se korisniku ne nanosi šteta, te je nakon obavljene usluge čađu, koja pada u ložište, sabiralište ili oko dimovodnog objekta dužan očistiti.

**Članak 11.**

Ako isporučitelj usluge utvrdi da je onemogućena redovita kontrola i čišćenje ili da na dimovodnim objektima i uređajima za loženje postoje nedostaci koji nisu neposredno opasni za zdravlje, život i imovinu, pisano će upozoriti korisnika usluga na nemogućnost kontrole i čišćenja ili druge utvrđene nedostatke i pozvati ih da iste otklone u roku koji ne može biti duži od dva mjeseca.

Ukoliko se nedostaci iz stavka 1. ovog članka ne otklone u ostavljenom roku ili se isti nedostatak ponovo utvrdi kod sljedeće kontrole i čišćenja dimovodnih objekata i uređaja za loženje, isporučitelj usluge o tome će obavijestiti komunalnog redara i inspekciju zaštite od požara.

**Članak 12.**

Ako ovlašteni dimnjačar utvrdi da na dimovodnim objektima i uređajima za loženje postoje nedostaci opasni za zdravlje, život i imovinu, dužan je bez odgode, pisano upozoriti korisnika usluga da iste otkloni u primjerenom roku.

Ovisno o utvrđenim nedostacima ovlašteni dimnjačar će pisano obavijestiti ministarstvo nadležno za unutarnje poslove ili građevinsku inspekciju ili distributera plina i nadležni Upravni odjel.

Korisnik usluga dužan je u ostavljenom roku otkloniti nedostatke i o tome obavijestiti nadležno tijelo iz prethodnog stavka ovog članka i nadležni Upravni odjel. U suprotnome, smatrat će se da nedostaci nisu otklonjeni.

Iznimno, u hitnim slučajevima kada je ugrožen život, zdravlje i imovina, ovlašteni dimnjačar dužan je odmah upozoriti ugrožene stanare zgrade i istovremeno obavijestiti ministarstvo nadležno za unutarnje poslove, nadležni Upravni odjel te distributera plina ako se radi o plinskom sustavu dimovodnog objekta i uređaja za loženje.

**Članak 13.**

Isporučitelj je dužan na zahtjev korisnika izvršiti pregled dimnjaka, dimovoda, dimovodnih objekata i uređaja za loženje te na osnovu prikupljenih podataka izdati dimnjačarski stručni nalaz kojim potvrđuje ispravnost te usklađenost dimovoda i uređaja za loženje.

Isporučitelj izdaje dimnjačarski stručni nalaz za mogućnost priključenja ložišta na novi ili postojeći dimnjak.

1. **NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 14.**

Za obavljene dimnjačarske poslove Isporučitelj naplaćuje naknadu od Korisnika sukladno cjeniku usluga.

Cjenik usluga mora biti javno dostupan korisnicima usluga i istaknut na oglasnoj ploči i mrežnim stranicama Isporučitelja.

**Članak 15.**

Isporučitelj usluge dužan je za obavljene dimnjačarske poslove izdati račun s potvrdom o izvršenoj usluzi održavanja dimovodnih objekta.

Uz račun dimnjačar je dužan priložiti specifikaciju obavljenih radova sukladno cjeniku dimnjačarskih poslova koju ovjerava ovlašteni dimnjačar i korisnik usluge.

Naknadu iz stavka 1. ovog članka plaća korisnik usluge, a u slučaju neplaćanja obavljene usluge, Isporučitelj će korisniku uputiti opomenu.

Ako korisnik i nakon primljene opomene ne plati uslugu, Isporučitelj je ovlašten pokrenuti postupak prisilne naplate iste.

**Članak 16.**

Korisnik usluge može podnijeti prigovor Isporučitelju ako nije zadovoljan pruženom uslugom.

**Članak 17.**

Na ono što nije uređeno ovim Općim uvjetima primjenjuju se odredbe Zakona o obveznim odnosima, Zakona o zaštiti potrošača i ostalih pozitivnih propisa Republike Hrvatske.

**Članak 18.**

Ovi Opći uvjeti objavit će se u Glasniku Zagrebačke županije, web stranici Općine Kloštar Ivanić te na oglasnoj ploči i web stranici Isporučitelja komunalne usluge.

**Članak 19.**

Ovi Opći uvjeti stupaju na snagu osmi dan od dana objave u Glasniku Zagrebačke županije.

Broj: \_\_\_\_\_\_\_\_\_/23

Ivanić Grad, 08.09.2023. god.

|  |
| --- |
| MIVEGRA d.o.o.  Direktor |
| Mario Iveković |

Utvrđuje se da su ovi Opći uvjeti istovremeno objavljeni u Glasniku Zagrebačke županije, na web stranici Općine Kloštar Ivanić – [www.klostar-ivanic.hr](http://www.klostar-ivanic.hr), na oglasnoj ploči i web stranici Isporučitelja komunalne usluge [www.mivegra.hr](http://www.mivegra.hr), dana \_\_\_\_\_\_\_\_\_\_\_\_2023. godine te da stupaju na snagu \_\_\_\_\_\_\_\_\_\_\_\_\_2023. godine.